A Tanács 1764/92/EGK rendelete

(1992. június 29.)

az Algériából, Ciprusról, Egyiptomból, Izraelből, Jordániából, Libanonból, Máltáról, Marokkóból, Szíriából és Tunéziából származó egyes mezőgazdasági termékeknek a Közösségbe történő behozatalára alkalmazandó szabályok módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 113. cikkére,

tekintettel a Bizottság javaslatára,

mivel a mediterrán térség új politikájának általános keretén belül, a régió országaival meglévő kapcsolatok erősítése és az együttműködés fokozása érdekében a Tanács és a Bizottság a Földközi-tenger térségében található, tagsággal nem rendelkező országokkal folytatott kereskedelemről szóló állásfoglalást fogadott el a Tanács 1990. december 18–19-i ülésén;

mivel az említett állásfoglalás különösen az adott országokból a Közösségbe irányuló mezőgazdasági export elősegítését célzó intézkedések végrehajtásáról rendelkezik, és mivel ezért meg kell határozni az említett intézkedések alkalmazására vonatkozó részletes szabályokat;

mivel ennek érdekében módosítani kell az Algériával, Ciprussal, Egyiptommal, Izraellel, Jordániával, Libanonnal, Máltával, Marokkóval, Szíriával és Tunéziával megkötött társulási vagy együttműködési megállapodásokhoz csatolt jegyzőkönyvek rendelkezéseinek értelmében a Közösségbe irányuló behozatalra vonatkozó szabályokat,

ELFOGADTA EZT A RENDELETET:

1. cikk

(1) A Közösség 1985. december 31-én meglévő tagállamaiban a Szerződés II. mellékletében felsorolt termékekre 1991. december 31-én érvényben lévő vámok – amely termékek a szóban forgó, a Földközi-tenger térségében található, tagsággal nem rendelkező országokból származnak, és amelyekre vonatkozóan a vámok lebontását az e rendelet I. mellékletében említett társulási vagy együttműködési megállapodásokhoz csatolt jegyzőkönyvek értelmében 1993. január 1-je után is folytatni kell – két egyenlő szakaszban, 1992. január 1-jétől és 1993. január 1-jétől kerülnek eltörlésre.

(2) Az (1) bekezdés, a bekezdésben említett jegyzőkönyvekben megállapított vámkontingensek – amennyiben léteznek – és ütemezések keretén belül, az ott megállapított különös rendelkezések figyelembevételével alkalmazandó.

(3) Amikor a vámok az (1) bekezdés alkalmazásának eredményeként elérik a 2 %-os vagy annál alacsonyabb szintet, azokat teljes mértékben fel kell függeszteni.

Az intézkedés a megfelelő változtatásokkal alkalmazandó az olyan egyedi vámokra is, amelyek ad valorem számítva nem haladják meg a 2 %-ot.

2. cikk

(1) A Szerződés II. mellékletében felsorolt termékekre vonatkozó, az 1. cikkben említett jegyzőkönyvekben megállapított vámkontingenseket és referenciamennyiségeket az 1. cikk (2) bekezdésében említett ütemezések keretein belül, 1992 és 1995 között négy egyenlő lépésben, 5 %-os mértékkel kell emelni.

Az e rendelet II. mellékletében felsorolt termékek vámkontingensei esetében ez az emelés 3 %-os.

(2) A Ciprusról származó termékekre csak abban az esetben alkalmazandók a megemelt vámkontingensek, ha az e rendelet I. mellékletében említett, a Közösség és a Ciprusi Köztársaság között aláírt jegyzőkönyv nem rendelkezik emelésről.

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 1992. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1992. június 29-én.

a Tanács részéről

az elnök

Jorge Braca De Macedo

--------------------------------------------------

I. MELLÉKLET

Az 1. cikkben említett jegyzőkönyvek felsorolása

- Az Európai Gazdasági Közösség és az Algériai Demokratikus Népi Köztársaság között létrejött együttműködési megállapodáshoz csatolt kiegészítő jegyzőkönyv (HL L 297., 1987.10.21., 1. o.);

- Az Európai Gazdasági Közösség és a Ciprusi Köztársaság közötti társulást létrehozó megállapodás második szakaszának végrehajtására vonatkozó feltételek és eljárások megállapításáról, valamint a megállapodás egyes rendelkezéseinek módosításáról szóló jegyzőkönyv (HL L 393., 1987.12.31., 1. o.);

- Az Európai Gazdasági Közösség és az Egyiptomi Arab Köztársaság között létrejött együttműködési megállapodáshoz csatolt kiegészítő jegyzőkönyv (HL L 297., 1987.10.21., 10. o.);

- Az Európai Gazdasági Közösség és Izrael Állam között létrejött megállapodáshoz csatolt negyedik kiegészítő jegyzőkönyv (HL L 327., 1988.11.30., 35. o.);

- Az Európai Gazdasági Közösség és a Jordán Hasimita Királyság között létrejött együttműködési megállapodáshoz csatolt kiegészítő jegyzőkönyv (HL L 297., 1987.10.21., 18. o.);

- Az Európai Gazdasági Közösség és a Libanoni Köztársaság között létrejött együttműködési megállapodáshoz csatolt kiegészítő jegyzőkönyv (HL L 297., 1987.10.21., 28. o.);

- Az Európai Gazdasági Közösség és Málta közötti társulást létrehozó megállapodáshoz csatolt kiegészítő jegyzőkönyv (HL L 81., 1989.3.23., 1. o.);

- Az Európai Gazdasági Közösség és a Marokkói Királyság között létrejött együttműködési megállapodáshoz csatolt kiegészítő jegyzőkönyv (HL L 224., 1988.8.13., 17. o.);

- Az Európai Gazdasági Közösség és a Szíriai Arab Köztársaság között létrejött együttműködési megállapodáshoz csatolt kiegészítő jegyzőkönyv (HL L 327., 1988.11.30., 57. o.);

- Az Európai Gazdasági Közösség és a Tunéziai Köztársaság között létrejött együttműködési megállapodáshoz csatolt kiegészítő jegyzőkönyv (HL L 297., 1987.10.21., 35. o.);

--------------------------------------------------

II. MELLÉKLET

A 2. cikk (1) bekezdésében említett azon termékek felsorolása, amelyek esetében a jegyzőkönyvekben megállapított éves vámkontingens-emelés 3 %-ra korlátozódik

KN-kód | Megnevezés |

060310 | Díszítés vagy csokorkészítés céljára szolgáló vágott virág és bimbó, frissen |

0701905107019059 | Újburgonya, frissen vagy hűtve |

07020010 | Paradicsom, frissen vagy hűtve |

ex080510 | Friss narancs |

ex080520 | Mandarin, clementine és hasonló citrushibridek, frissen |

ex08129020 | Narancs, finomra zúzva |

20021010 | Paradicsom, hámozva |

200911 | Narancslé |

200919 |

220421 | Friss szőlőből készült bor |

220429 |

--------------------------------------------------